<classify> WAKAZI wawili wa Chanika jijini Dar es Salaam, Abdallah Hamis 30 na Adam Kawambwa 35, wamefikishwa katika Mahakama ya Hakimu Mkazi Kisutu, wakikabiliwa na mashitaka mawili ikiwemo kukutwa na meno ya tembo yenye thamani ya zaidi ya Sh bilioni moja na utakatishaji.Akisoma hati ya mashitaka, Wakili wa Serikali, Candid Nasua alidai mbele ya Hakimu Mkazi, Augustine Rwizile kuwa washitakiwa wametenda makosa yao Februari 11, mwaka huu maeneo ya Chanika Kwa Zoo Wilaya ya Temeke jijini Dar es Salaam.Nasua amedai kuwa, siku ya tukio, washitakiwa hao walikutwa na vipande 47 vya meno ya tembo vyenye thamani ya Dola za Marekani 465,000 ambayo ni sawa na Sh 1,081,375,500, mali ya Jamhuri ya Muungano wa Tanzania, bila ya kuwa na kibali kutoka kwa Mkurugenzi wa Wanyamapori.Katika mashitaka ya pili, inadaiwa siku na mahali hapo, washitakiwa hao walikutwa na vipande hivyo vya meno ya tembo huku wakijua kuwa wamepata vipande hivyo kutokana na kutenda kosa la ujangili.Hata hivyo, washitakiwa hao hawakuruhusiwa kujibu kitu chochote mahakamani hapo kwa sababu Mahakama ya Kisutu haina mamlaka ya kusikiliza kesi za uhujumu uchumi, ambazo kwa kawaida zinasikilizwa Mahakama Kuu au mpaka pale itakapopata kibali kutoka kwa Mkurugenzi wa Mashitaka nchini DPP.  <topic>: KITAIFA 